Na temelju članka 37. Statuta Koprivničko-križevačke županije (“Službeni glasnik Koprivničko–križevačke županije” broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20, 3/21. i 4/21.-pročišćeni tekst) i odredaba Akcijskog plana sprječavanja korupcije u Koprivničko – križevačkoj županije za razdoblje od 2022. do 2024. godine (“Službeni glasnik Koprivničko–križevačke županije” broj 4/22.) Županijska skupština Koprivničko-križevačke županije na 7. sjednici održanoj 14. lipnja 2022. donijela je

**ANTIKORUPCIJSKI PROGRAM ZA USTANOVE KOJIMA JE**

**OSNIVAČ KOPRIVNIČKO-KRIŽEVAČKA ŽUPANIJA**

**ZA RAZDOBLJE OD 2022. DO 2024. GODINE**

1. **UVOD**

Korupcija predstavlja društveno neprihvatljivu pojavu koja izravno ugrožava ljudska prava, razara moral te ugrožava stabilnost i gospodarski napredak države. Korupcija je u najširem smislu svaki oblik zlouporabe ovlasti radi osobne ili skupne koristi, bilo da se radi o javnom ili privatnom sektoru. To je svaki čin kojim se, suprotno javnom interesu, nedvojbeno krše moralne i pravne norme te povređuju temelji vladavine prava.

Korumpiranom osobom se smatra svaka službena ili odgovorna osoba koja zbog osobne koristi ili koristi skupine kojoj pripada, zanemari opći interes koji je dužna štititi obzirom na zakone, položaj i ovlasti koje su joj povjerene.

Korumpiranim se smatra i građanin koji nudi ili pristaje na davanje zatraženog mita kako bi korumpirana osoba činjenjem, nečinjenjem ili propuštanjem činjenja pomogla u ostvarivanju koristi za pojedine osobe ili skupine.

Korupcija se pojavljuje u gotovo svim područjima života i djelovanja, prisutna je u javnim institucijama, privatnom sektoru, politici, medijima i gospodarstvu.

Županijska skupština Koprivničko-križevačke županije je, u cilju suzbijanja korupcije i nulte tolerancije prema korupciji, donijela, na prijedlog Antikorupcijskog povjerenstva Koprivničko-križevačke županije, Akcijski plan sprječavanja korupcije u Koprivničko-križevačkoj županiji za razdoblje od 2022. do 2024. godine (“Službeni glasnik Koprivničko–križevačke županije” broj 4/22.) (u daljnjem tekstu: Akcijski plan). Akcijski plan je usklađen s državnom antikorupcijskom politikom, koja je sadržana u Strategiji sprječavanja korupcije za razdoblje od 2021. do 2030. godine („Narodne novine“ broj 120/21.).

U Akcijskom planu sadržane su mjere za suzbijanje korupcije, s ciljem jačanja odgovornosti i transparentnosti u radu predstavničkih i izvršnih tijela Koprivničko-križevačke županije (u daljnjem tekstu: Županija) te podizanja javne svijesti o štetnosti korupcije promovirajući integritet i vladavinu prava kao najvišu društvenu vrijednost. Cilj mjera je, također, informiranje i ohrabrivanje građana o načinima prijave slučajeva korupcije i sumnje na koruptivne radnje, poticanje suradnje s drugim jedinicama lokalne i područne (regionalne) samouprave i nevladinim organizacijama.

Županija je odlučila provesti ostvarenje mjera i ciljeva antikorupcijske politike i na razini ustanova kojima je osnivač i to kroz „Antikorupcijski program za ustanove kojima je Koprivničko-križevačka županija osnivač za razdoblje od 2022. do 2024. godine“ (dalje u tekstu: Program).

**Ustanovama**, u smislu ovog Programa, smatraju se ustanove kojima je Županija osnivač, odnosno nad kojima ima osnivačka prava u smislu posebnih zakona (u daljnjem tekstu: ustanove).

Primjena glavnih elemenata borbe protiv korupcije na razini ustanova znači sljedeće:

* obvezu poštivanja pravne procedure, načela i ograničenja što razumijeva poštivanje i provedbu važećeg zakonodavstva u Republici Hrvatskoj (u daljnjem tekstu: RH) (načelo vladavine prava);
* obvezu usuglašavanja poslovne politike s najboljom praksom potrebnom za učinkovito suzbijanje korupcije u RH (načelo dobre prakse);
* preuzimanje pune odgovornosti od strane rukovodeće strukture u kreiranju poslovne politike i njezine učinkovite provedbe (načelo odgovornosti);
* obvezu donošenja i provedbe mjera sustavnog otklanjanja uzroka korupcije, uključujući i otklanjanje svih nedostataka koji joj pogoduju (načelo prevencije);
* postizanje stalnog napretka u kreiranju i provedbi mjera za sprječavanje korupcije (načelo učinkovitosti);
* obvezu zajedničkog djelovanja u provođenju antikorupcijske politike (načelo suradnje);
* obvezu osiguranja transparentnosti u donošenju odluka i omogućavanje pristupa informacijama u skladu sa važećim odredbama Zakona o pravu na pristup informacijama (načelo transparentnosti);
* obvezu unaprjeđenja suradnje s civilnim društvom (načelo suradnje s civilnim društvom);
* dosljedno i redovito nadziranje provedbe poslovnih aktivnosti, procjenu rizika korupcije i poduzimanje odgovarajućih mjera (načelo „samoprocjene“).

Ovim Programom nalaže se nadležnim tijelima ustanova da, rukovodeći se glavnim elementima borbe protiv korupcije, intenzivnije razvijaju odgovarajuće upravljačke prakse. Nadalje, da kroz aktivnu suradnju i partnerstvo svih nositelja antikorupcijskih mjera aktivno djeluju na ostvarenju prioritetnih ciljeva antikorupcijske politike Županije, posebno u dijelu usmjerenom na ostvarenje sljedećih ciljeva:

**Cilj 1. – Jačanje institucionalnog i normativnog okvira za borbu protiv korupcije**

**Cilj 2. - Jačanje transparentnosti i otvorenosti u radu**

**Cilj 3. – Jačanje antikorupcijskih potencijala u sustavu javne nabave**

**Cilj 4. - Podizanje javne svijesti o štetnosti korupcije, nužnosti prijavljivanja nepravilnosti i jačanja transparentnosti**

Radi ostvarenja ciljeva ovog Programa, a time i općih ciljeva Akcijskog plana, glavno težište ovog Programa stavljeno je na pet ciljnih (tematskih) područja:

1. unapređivanje i jačanje pravnog i institucionalnog okvira za učinkovito i sustavno suzbijanje korupcije;
2. obavljanje poslovanja na pravilan, etičan, ekonomičan, učinkovit, transparentan i djelotvoran način;
3. usklađivanje poslovanja sa zakonima, podzakonskim propisima, politikama, planovima i postupcima;
4. zaštita imovine i drugih resursa od gubitka uzrokovanih lošim upravljanjem, neopravdanim trošenjem i korištenjem te od nepravilnosti i prijevara;
5. pravodobno financijsko izvješćivanje i praćenje rezultata poslovanja.
6. **MJERE SUSTAVNOG OTKLANJANJA UZROKA KORUPCIJE**

Ovim Programom utvrđuju se mjere za pet ciljnih (tematskih) područja iz točke I. ovog Programa.

Model prevencije korupcije predstavlja dugoročno rješenje. Definirane mjere podložne su stalnom vrednovanju i preispitivanju i mijenjat će se u slučaju bitnih promjena na području unutarnjeg razvoja ili na pojedinim posebnim funkcionalnim područjima suzbijanja korupcije.

**Cilj 1. Jačanje institucionalnog i normativnog okvira za borbu protiv korupcije**

Uspostava antikorupcijskih institucionalnih struktura u ustanovama u kojima ih nema ili njihovo jačanje tamo gdje već postoje, potrebno je kako bi svaki zaposlenik (ne samo upravljačke strukture) svojim ponašanjem mogao doprinijeti otklanjanju svakog oblika korupcije te spriječiti počinjenja kaznenih i prekršajnih djela.

**Mjere i smjernice:**

* donijeti i među zaposlenicima objaviti „etički kodeks“ kojim se utvrđuju vrste i postupak provedbe disciplinskih mjera koje se mogu poduzeti kad postoji kršenje politike, procedure ili pravila etičkoga ponašanja, a radi podizanja razine informiranosti o postavljenim zabranama te kako bi se razvila svijest o problematici i posljedicama nepropisnog ponašanja;
* integriranje odredaba o sprječavanju sukoba interesa u svoje interne akte i poslovanje;
* imenovanje povjerenika za etiku, kao osobu zaduženu za primanje pritužbi zaposlenika, građana i drugih osoba u vezi s neetičnim i koruptivnim ponašanjem zaposlenika te za promoviranje etičkog postupanja u međusobnim odnosima zaposlenika;
* uspostavljanje i/ili jačanje sustava unutarnjih kontrola sukladno važećim propisima;
* uspostavljanje i/ili jačanje unutarnje revizijesukladno važećim propisima;
* imenovanje povjerljive osobe i njenog zamjenikaovlaštenih za poduzimanje radnji protiv nepravilnosti i prijevara (sukladno odredbama Zakona o zaštiti prijavitelja nepravilnosti);
* objava e-mail adresa i kontakata imenovanih osoba na službenim internetskim stranicama;
* sastavljanje izvješća o radu imenovanih osoba (osobe za informiranje, povjerenika za etiku, povjerljive osobe) te njegova objava na službenim internetskim stranicama;
* imenovanje osobe za zaštitu osobnih podataka sukladno važećim propisima, a sve radi osiguranja prava na privatnost ispitanika u postupcima prikupljanja, obrade i korištenja osobnih podataka u procesima poslovanja (GDPR);
* uvođenje obveze potpisivanja izjave o povjerljivosti i nepristranosti za zaposlenike zaposlene na radnim mjestima koja su, analizom i procjenom rizika, ocijenjena visokim stupnjem rizika u pogledu korupcije;
* formiranje sustava unutarnjeg prijavljivanja nepravilnostiuspostavljanjem mehanizma putem kojeg nepravilnosti, prijevara ili sumnja u korupciju može biti prijavljena;
* uspostavljanje internog sustava izvješćivanja koji omogućuje zaposlenicima da izvijeste o izvoru problema ili sumnji u korupciju, bez preuzimanja rizika od osvete.

**Rok:** Praćenje rada imenovanih osoba – trajno, sastavljanje izvješća o radu-kontinuirano.

**Cilj 2. Jačanje transparentnosti i otvorenosti u radu**

Dužnost je svih razina organizacije djelovati vidljivo, predvidivo i razumljivo. Rukovodstvo mora biti odgovorno prema korisnicima usluga, dobavljačima, državi i drugim partnerima te mora pružiti razumna i prihvatljiva rješenja za svoje postupke i odluke.

**Mjere i smjernice:**

* definirati i na internetskoj stranici ustanove objaviti opće i posebne ciljeve za sljedeće trogodišnje razdoblje i osnovne principe u pogledu odnosa sa trećim stranama;
* pravodobno i istinito obavještavati javnosti o obavljanju djelatnosti ili dijela djelatnosti za koju je ustanova osnovana na način određen statutom ustanove, zakonskim i podzakonskim propisima;
* do kraja poslovne godine na svojoj internetskoj stranici objaviti kalendar važnih događaja koji se očekuju u narednoj godini (npr. predviđeni datum objave financijskih rezultata i sl.);
* sastavljati svoja financijska izvješća u skladu s međunarodnim standardima financijskog izvješćivanja, posebnim propisima i važećim zakonima, vodeći pri tome računa o suvremenim međunarodnim tendencijama u financijskom izvješćivanju kao i o zahtjevima tržišta;
* objavljivati financijska izvješća na svojim internetskim stranicama;
* pravodobno i na pogodan način obavještavati javnost o uvjetima i načinu davanja svojih usluga i obavljanju poslova iz djelatnosti za koju je ustanova osnovana;
* u primjerenom roku dati svakom građaninu, pravnoj osobi i drugom korisniku, na njihov zahtjev, informacije o uvjetima i načinu pružanja usluga i obavljanju poslova iz djelatnosti za koju je ustanova osnovana;
* imenovanje osobe za informiranje, odnosno osobe mjerodavne za rješavanje ostvarivanja prava na pristup informacijama;
* proaktivno objavljivati informacije sukladno zakonu koji uređuje pravo na pristup informacijama i drugim podzakonskim aktima (propise koji se odnose na ustanovu, opće akte koje ustanova donosi, informacije o financiranju i izvorima financiranja, financijske planove, izvještaje o izvršenju financijskog plana, godišnje financijske izvještaje, planove, strategije, programe i dr.);
* voditi popis imovine i potraživanja ustanove;
* pravodobno utvrditi i na odgovarajući način javno objaviti podatke o glavnim rizicima kojima je ustanova izložena (npr. političke rizike, ekonomske rizike, rizike djelatnosti i sl.), kao i procjenu vjerojatnosti ostvarenja potencijalnih rizika i način upravljanja predmetnim rizicima;
* objavljivati podatke o sponzorstvima i donacijama (u novcu ili dobrima i uslugama) sukladno važećim zakonskim i podzakonskim propisima.

**Rok:** Kontinuirano izvršavanje.

**Cilj 3. Jačanje antikorupcijskih potencijala u sustavu javne nabave**

U cilju jačanja integriteta svih sudionika koji su uključeni u poslove javne nabave osmišljeni su edukativni i specijalistički programi za sobe koje obavljaju te poslove.

S obzirom na prepoznate korupcijske rizike u postupcima planiranja, pripreme i odabira ponude, osobito u smislu dijeljenja vrijednosti nabave s namjerom izbjegavanja primjene propisanog postupka nabave (tzv. cjepkanje nabave), potrebno je jačanje transparentnosti vezano za postupke jednostavne nabave.

**Mjere i smjernice:**

* izrada godišnjeg plana nabave te njegova objava na Elektroničkom oglasniku javne nabave Republike Hrvatske (EOJN) i službenim internetskim stranicama;
* objave o predstojećim javnim nabavama;
* uvid u razloge poništenja ili ukidanja odluka o odabiru ponuditelja u skladu sa zakonom;
* uvid u razloge poništenja postupka nabave;
* kontinuirane objave svih odluka o provedenim postupcima javnih nabava na službenim internetskim stranicama;
* kontinuirano ažuriranje Registra ugovora vezano uz postupke javne nabave, koji je objavljen na Elektroničkom oglasniku javne nabave Republike Hrvatske (EOJN), sve sukladno važećim zakonskim i podzakonskim propisima;
* redovito usavršavanje osoba zaduženih za provedbu postupaka javne nabave;
* provođenje postupaka javne nabave na transparentni način uz jednak tretman svih sudionika u sustavu javne nabave;
* objavljivanje i ažuriranje popisa gospodarskih subjekata s kojima bi predstavnici naručitelja (ustanove) ili s njima povezane osobe, bili u sukobu interesa u smislu važećih zakonskih i podzakonskih akata (tzv. antikoruptivna klauzula);
* strogo poštivanje zakonskih i podzakonskih te internih propisa kojima se regulira postupak provođenja javne nabave robe, radova i usluga.

**Rok:** Kontinuirano.

**Cilj 4. Podizanje javne svijesti o štetnosti korupcije, nužnosti prijavljivanja nepravilnosti i jačanja transparentnosti**

Neophodno je podizanje etičke svijesti upravljačkih struktura, ali i svih zaposlenika, kao i svijesti o kažnjivosti koruptivnog ponašanja jer je pojedinac izgrađenog integriteta ključ borbe protiv korupcije.

**Mjere i smjernice:**

* povećavati razinu znanja zaposlenika o poznavanju i funkcioniranju poslovanja, kako bi bilo moguće poslovanje, odnosno cjelokupni sustav dalje razvijati i poboljšavati;
* uvesti obvezne specijalizirane poduke zaposlenika iz područja etike, informiranja, financijskog upravljanja, unutarnjeg nadzora i kontrole, javne nabave te zaštite oštećenika i osoba koje u dobroj vjeri prijavljuju korupciju;
* donijeti planove edukacija;
* informiranje o mogućnostima prijavljivanja nepravilnosti temeljem Zakona o zaštiti prijavitelja nepravilnosti.

**Rok:** Kontinuirano.

1. **AKCIJSKI PLAN**

Županija **nalaže** obvezu nadležnim tijelima ustanova da **pripreme akcijske planove** sukladno izloženim mjerama ovoga Programa, kao i planove i programe osoba zaduženih za pojedine aktivnosti provođenja akcijskih planova.

Akcijski plan omogućit će sustavni nadzor provedbe Programa i predstavlja kontrolni

mehanizam pomoću kojeg će se pratiti da li je određena mjera provedena u potpunosti ili ju je potrebno redefinirati u skladu s novim potrebama.

**Nalaže se nadležnim tijelima ustanova da usvoje akcijske planove te ih dostave Županiji, u rokovima predviđenima ovim Programom**.

1. **NADLEŽNOST PROVEDBE**

Ravnatelj ustanove dužan je provoditi, dok je upravno vijeće zaduženo za praćenje provedbe mjera i ciljeva iz ovog Programa.

1. **IZVJEŠĆIVANJE**

Osoba za informiranje i povjerenik za etiku po prirodi stvari, usko će surađivati s upravnim vijećem ustanove te isto kvartalno, a najkasnije 30 dana nakon završetka kvartala, izvijestiti o tijeku provedbe mjera i ciljeva ovog Programa, o primljenim zahtjevima, postupcima i odlukama o ostvarivanju prava na pristup informacijama, o primljenim pritužbama i provedenim postupcima ispitivanja osnovanosti pritužbi i drugim aktivnostima koje je ustanova poduzela s ciljem povećanja transparentnosti poslovanja te smanjenja rizika od nepravilnosti, prijevara i korupcije.

Primjerak izviješća dostavljat će se Županiji, odnosno upravnom tijelu nadležnom za poslove Županijske skupštine Koprivničko-križevačke županije**, najkasnije do 31. siječnja** tekuće godine za prethodnu godinu.

1. **PRIJELAZNA I ZAVRŠNA ODREDBA**

Ovaj Program objavit će se u „Službenom glasniku Koprivničko-križevačke županije“ i na službenoj internetskoj stranici Koprivničko-križevačke županije.

ŽUPANIJSKA SKUPŠTINA

KOPRIVNIČKO-KRIŽEVAČKE ŽUPANIJE

KLASA: 007-01/22-01/2

URBROJ:2137-02/05-22-2

Koprivnica, 14. lipnja 2022.

PREDSJEDNIK

Damir Felak, dipl. ing.

O B R A Z L O Ž E NJ E

Koprivničko-križevačka županija (u daljnjem tekstu: Županija) odnosno Županijska skupština Koprivničko-križevačke županije, u cilju suzbijanja korupcije i nulte tolerancije prema korupciji, donijela je, na prijedlog Antikorupcijskog povjerenstva Koprivničko-križevačke županije, Akcijski plan sprječavanja korupcije u Koprivničko-križevačkoj županiji za razdoblje od 2022. do 2024. godine (“Službeni glasnik Koprivničko–križevačke županije” broj 4/22.) (u daljnjem tekstu: Akcijski plan).

Temeljni ciljevi Akcijskog plana određeni su Strategijom sprječavanja korupcije za razdoblje od 2021. do 2030. godine („Narodne novine“ broj 120/21.).

Sukladno Akcijskom planu Županije izrađuje se Antikorupcijski program za ustanove kojima je Koprivničko-križevačka županija osnivač za razdoblje od 2022. do 2024. godine (dalje u tekstu: Program).

Županija je Programom odlučila provesti ostvarenje mjera i ciljeva antikorupcijske politike i na razini ustanova kojima je Županija osnivač, odnosno nad kojima ima osnivačka prava u smislu posebnih zakona.

U Programu se nalaže nadležnim tijelima ustanova da, rukovodeći se glavnim elementima borbe protiv korupcije, intenzivnije razvijaju odgovarajuće upravljačke prakse. Nadalje, da kroz aktivnu suradnju i partnerstvo svih nositelja antikorupcijskih mjera aktivno djeluju na ostvarenju prioritetnih ciljeva antikorupcijske politike Županije, posebno u dijelu usmjerenom na ostvarenje sljedećih ciljeva:

Cilj 1. – Jačanje institucionalnog i normativnog okvira za borbu protiv korupcije

Cilj 2. - Jačanje transparentnosti i otvorenosti u radu

Cilj 3. – Jačanje antikorupcijskih potencijala u sustavu javne nabave

Cilj 4. - Podizanje javne svijesti o štetnosti korupcije, nužnosti prijavljivanja nepravilnosti i jačanja transparentnosti.

Model prevencije korupcije predstavlja dugoročno rješenje, stoga su Programom predviđene i definirane mjere za ostvarenje temeljnih ciljeva, a koje su podložne stalnom vrednovanju i preispitivanju.

Ravnatelj ustanove zadužuje se za provođenje, dok se upravno vijeće zadužuje za praćenje provedbe mjera i ciljeva iz ovog Programa.

Slijedom iznijetoga, predlaže se Županijskoj skupštini Koprivničko-križevačke županije, da nakon rasprave, donese Antikorupcijski program za ustanove kojima je Koprivničko-križevačka županija osnivač za razdoblje od 2022. do 2024. godine.

UPRAVNI ODJEL ZA POSLOVE ŽUPANIJSKE SKUPŠTINE

I PRAVNE POSLOVE